
RAPORT SUPLIMENTAR
asupra

propunerii legislative pentru modificarea Legii nr.33/2007 privind organizarea şi desfăşurarea alegerilor pentru Parlamentul European, cu modificările şi completările ulterioare

În temeiul art. 104 alin. 3 din Regulamentul Camerei Deputaţilor, republicat, Plenul Camerei Deputaţilor a hotărât, în şedinţa din data de 3 iunie 2014, retrimiterea la comisie a propunerii legislative pentru modificarea Legii nr.33/2007 privind organizarea şi desfăşurarea alegerilor pentru Parlamentul European, cu modificările şi completările ulterioare, în vederea unei noi examinări şi depunerii unui raport suplimentar.

Camera Deputaţilor este Cameră decizională, în temeiul dispoziţiilor art.75 alin. (1) din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat.

Senatul, în calitate de primă Cameră sesizată, a respins propunerea legislativă în şedinţa din data de 11 februarie 2014.   

Propunerea are ca obiect de reglementare modificarea Legii nr.33/2007 privind organizarea şi desfăşurarea alegerilor pentru Parlamentul European, cu modificările şi completările ulterioare, în sensul:

· aducerii la cunoştinţa publică a datei alegerilor cu cel puţin 150 de zile înainte, faţă de 90 de zile;

· reducerii numărului de semnături de la 200.000 la 25.000 pentru înregistrarea la BEC a listelor de candidaţi;

· reducerii numărului de alegători care trebuie să susţină un candidat independent, de la 100.000 la 5000;

· înlocuirii votului pe liste închise cu votul preferenţial de tip STV (Sistemul Votului Unic Transferabil - Single Transferable Vote – STV). 
Consiliul legislativ a avizat favorabil proiectul prezentului act normativ, cu observaţii şi propuneri, prin avizul cu nr. 1041/27 septembrie 2013. 
Comisia pentru administraţie publică şi amenajarea teritoriului a avizat negativ propunerea legislativă. 

Guvernul, prin adresa nr. 108/24.01.2014, a transmis Parlamentului României punctul de vedere formulat în temeiul art. 111 alin (1) din Constituţia României, prin care nu susţine adoptarea propunerii legislative.
În şedinţa din data de 25.02.2014, potrivit dispoziţiilor art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat propunerea legislativă, expunerea de motive, avizele accesorii şi punctul de vedere al Guvernului, hotărând, cu majoritate de voturi, să propună Plenului Camerei Deputaţilor respingerea propunerii legislative.
În temeiul art. 104 alin. 3 din Regulamentul Camerei Deputaţilor, republicat, propunerea legislativă, încadrată în categoria legilor organice, nu a întrunit numărul necesar de voturi şi a fost retrimisă la comisie în vederea unei noi examinări şi depunerii unui nou raport, prin adresa nr. Plx. 56/2014 din data de 4 iunie 2014, înregistrată în cadrul comisiei cu nr. 4c-11/141 din data de 05.06.2014.

În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au reexaminat propunerea legislativă în şedinţa din data de 16 septembrie 2015. La lucrări membrii comisiei au fost prezenţi conform listei de prezenţă.  

În baza argumentelor susţinute şi în urma dezbaterilor, membrii Comisiei juridice, de disciplină şi imunităţi au decis, în unanimitate, menţinerea soluţiei din raportul iniţial şi au hotărât să propună Plenului Camerei Deputaţilor respingerea propunerii legislative pentru modificarea Legii nr.33/2007 privind organizarea şi desfăşurarea alegerilor pentru Parlamentul European, cu modificările şi completările ulterioare.

 În raport cu obiectul şi conţinutul reglementării, propunerea legislativă face parte din categoria legilor organice.

                   PREŞEDINTE,                                                                                  SECRETAR,           
              Bogdan Liviu CIUCĂ                                                             Sorin Constantin STRAGEA
Consilier parlamentar,

